MT Il-Ġurnal Uffiċjali tal-Unjoni Ewropea C 34/110

Opinjoni tal-Kumitat Ekonomiku u Soċjali Ewropew dwar “Rapport tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Rapport dwar il-Politika tal-Kompetizzjoni 2015”

[COM(2016) 393 final – SWD(2016) 198 final]

(2017/C 034/17)

Relatur: is-Sur Juan MENDOZA CASTRO

Konsultazzjoni Kummissjoni Ewropea, 17/08/2016 Bażi legali Artikolu 304 tat-Trattat dwar il-Funzjonament tal-Unjoni Ewropea [COM(2016) 393 final – SWD(2016) 198 final] Sezzjoni kompetenti Sezzjoni Speċjalizzata għas-Suq Uniku, il-Produzzjoni u l-Konsum Adottata fis-sezzjoni 04/10/2016 Adottata fil-plenarja 19/10/2016 Sessjoni plenarja Nru 520 Riżultat tal-votazzjoni (favur/kontra/astensjonijiet) 211/1/4

1. Konklużjonijiet u rakkomandazzjonijiet

1.1. Il-KESE jivvaluta b’mod pożittiv ir-Rapport tal-2015, peress li jqis li politika ta’ kompetizzjoni fuq bażi ugwali fis-setturi kollha hija fundamentali għall-ekonomija soċjali u tas-suq tal-UE.

1.2. L-importazzjonijiet ibbażati fuq kompetizzjoni inġusta huma perikolużi għall-intrapriżi Ewropej. Il-miżuri tal-antidumping huma essenzjali sabiex isalwaw l-impjiegi u jipproteġu lis-setturi ekonomiċi milquta.

1.3. Il-KESE jinsab imħasseb bl-istess mod bħall-SMEs, it-trejdjunjins u l-assoċjazzjonijiet tal-intraprendituri tal-UE fir-rigward tal-possibbiltà li ċ-Ċina tiġi rikonoxxuta bħala ekonomija tas-suq.

1.4. L-SMEs, li huma fundamentali għall-irkupru ekonomiku, huma l-aktar vulnerabbli għall-abbużi ta’ pożizzjoni dominanti.

1.5. Il-kontroll tal-għajnuna mill-Istat jippermetti użu aktar effiċjenti tar-riżorsi u jtejjeb il-finanzi pubbliċi. Madankollu, din l-għajnuna tista’ tkun essenzjali biex tiggarantixxi l-provvista ta’ servizzi ekonomiċi ta’ interess ġenerali.

1.6. Il-KESE jirrakkomanda li tittejjeb l-informazzjoni dwar l-għajnuna mill-Istat mogħtija sabiex ikun hemm aktar pubbliċità u trasparenza.

1.7. L-innovazzjoni diġitali hija kkontrollata minn numru żgħir ta’ kumpaniji minn pajjiżi terzi li joperaw madwar id-dinja. Għall-Ewropa huwa kruċjali li tiżgura l-pożizzjoni tagħha ta’ tmexxija permezz tas-suq uniku diġitali.

1.8. L-isfida l-kbira għall-politika Ewropea tal-kompetizzjoni f’settur iddominat minn ġganti teknoloġiċi hija li l-konsumaturi jiġu żgurati l-aċċess għall-aqwa prodotti u l-aħjar prezzijiet u li l-intrapriżi kollha, kbar jew żgħar, jikkompetu f’suq miftuħ u skont il-merti tal-prodotti tagħhom. Il-KESE jikkunsidra li l-azzjonijiet tal-UE huma, b’mod ġenerali, ibbilanċjati u jikkonformaw mal-leġislazzjoni, minkejja ċerta kritika li tirċievi.

1.9. L-Unjoni Ewropea tal-Enerġija kellha kisbiet importanti fl-oqsma tas-sigurtà tal-forniment (li jissupponi suċċessi strateġiċi), it-tnaqqis tal-gassijiet b’effett ta’ serra, il-promozzjoni ta’ sorsi ta’ enerġija rinnovabbli u ż-żieda fil-possibbiltà ta’ għażla għall-konsumaturi. Madankollu, din tiffaċċja sfidi kbar relatati mal-ispiża tal-enerġija, l-interkonnessjoni maġġuri tan-netwerks u t-tmexxija fl-implimentazzjoni tal-Ftehim ta’ Pariġi.

1.10. Fis-settur tal-enerġija, il-kontroll tal-konċentrazzjonijiet għandu jkun kompatibbli mat-tbassir ta’ fużjonijiet u akkwiżizzjonijiet sabiex jonqsu l-ispejjeż tal-produzzjoni, u dan iwassal għal tnaqqis fin-numru tal-intrapriżi.

1.11. Ir-Regolament (KE) Nru 1/2003 saħħaħ lill-awtoritajiet nazzjonali tal-kompetizzjoni u kkontribwixxa biex jikkonsolida l-prestiġju internazzjonali tal-politika tal-kompetizzjoni tal-UE. Il-koordinazzjoni bejn l-awtoritajiet nazzjonali tal-kompetizzjoni u bejnhom u l-Kummissjoni twassal sabiex l-azzjonijiet ikunu aktar effettivi fil-każ ta’ attivitajiet transkonfinali.

1.12. Minħabba l-kriżi finanzjarja, il-KESE jtenni li għandu jitnaqqas l-esponiment tal-kontribwenti għall-ispejjeż tas-salvataġġ finanzjarju tal-banek.

1.13. Il-KESE jirrakkomanda li r-regoli tal-UE li jillimitaw it-tariffi tal-interkambju għall-kards ta’ debitu u ta’ kreditu jkunu japplikaw irrispettivament mill-pajjiż ta’ dak li jkun ħariġhom u li ma jżommux lill-banek milli joffru tariffi tal-interkambju orħos lill-bejjiegħa bl-imnut ibbażati f’pajjiż ieħor taż-Żona Ekonomika Ewropea (ŻEE).

1.14. Il-KESE jenfasizza l-ħtieġa li l-Kummissjoni tkompli taħdem biex tippromovi l-kompetizzjoni, tnaqqas id-distorsjoni minħabba t-taxxi li jikkawżaw id-disparitajiet bejn it-tmienja u għoxrin sistema fiskali.

1.15. Il-ġeneralizzazzjoni tas-sistemi ta’ kompetizzjoni minħabba l-globalizzazzjoni trendi fundamentali l-kooperazzjoni internazzjonali. Fid-dawl tad-domandi li qed jiżdiedu u l-parteċipazzjoni f’diversi fora (l-OECD, l-UNCTAD, in-Netwerk Internazzjonali tal-Kompetizzjoni), il-KESE jiġbed l-attenzjoni għall-ħtieġa li l-UE jkollha r-riżorsi adegwati sabiex tkompli titkellem b’vuċi waħda tal-UE, li attwalment qed tinstema’ u tiġi rispettata.

2. Ir-Rapport dwar il-Kompetizzjoni 2015

2.1. Il-Kummissjoni tafferma li “politika tal-kompetizzjoni tal-UE b’saħħitha u effettiva minn dejjem kienet fil-qalba tal-proġett Ewropew”.

2.2. L-aspetti ċentrali tar-Rapport jinsabu miġbura fi tliet kapitoli: — il-politika tal-kompetizzjoni ssaħħaħ l-innovazzjoni u l-investiment madwar l-UE; — l-isfruttar tal-opportunitajiet tas-Suq Uniku Diġitali, u — il-bini ta’ UE tal-Enerġija integrata u li ma tagħmilx ħsara lill-klima.

2.3. Il-Kummissjoni tirrapporta dwar l-azzjonijiet speċifiċi tagħha f’dawn l-oqsma, u tenfasizza li, b’konformità mal-leġislazzjoni, hija użat bħala prinċipji ta’ gwida l-ħarsien tal-imparzjalità, l-applikazzjoni tar-regoli tal-istat tad-dritt u l-ħarsien tal-interess komuni Ewropew.

2.4. F’dawn l-aħħar ħamsa u għoxrin sena, in-numru ta’ sistemi ta’ kompetizzjoni madwar id-dinja żdied b’mod drammatiku, minn madwar għoxrin fil-bidu tas-snin disgħin għal madwar mija u tletin fl-2015, li jkopru 85 % tal-popolazzjoni tad-dinja.

3. Kummenti ġenerali

3.1. Il-politika tal-kompetizzjoni tal-UE

3.1.1. Il-KESE jivvaluta b’mod pożittiv ir-Rapport tal-2015, li jindirizza oqsma fundamentali għall-iżvilupp tal-ekonomija u l-benessri taċ-ċittadini tal-UE.

3.1.2. Politika tal-kompetizzjoni bbażata fuq kundizzjonijiet ugwali fis-setturi kollha hija fil-qalba tal-ekonomija soċjali tas-suq fl-Ewropa. Hija wkoll strument essenzjali sabiex jiġi ggarantit il-funzjonament korrett ta’ suq intern dinamiku, effiċjenti, sostenibbli u innovattiv u sabiex tingħata spinta lit-tkabbir ekonomiku, il-ħolqien tal-impjieg u l-kompetittività fix-xena dinjija.

3.1.3. Il-politika tal-kompetizzjoni m’għandhiex timpedixxi l-emerġenza ta’ mexxejja industrijali fl-ekonomija Ewropea. Sabiex tkun effettiva u kredibbli, m’għandhiex tkun indirizzata esklużivament lejn it-tnaqqis tal-prezzijiet għall-konsumaturi, iżda għandha wkoll tippromovi l-iżvilupp u l-kompetittività tal-intrapriżi Ewropej fis-swieq globali.

3.1.4. Bażi industrijali b’saħħitha hija ta’ importanza vitali għall-prosperità u t-tkabbir. Waqt li jqis it-theddid li l-kompetizzjoni inġusta toħloq għall-intrapriżi Ewropej, il-KESE jfakkar li l-miżuri tal-antidumping jissalvagwardjaw għexieren ta’ eluf ta’ postijiet tax-xogħol diretti u indiretti u jipproteġu s-setturi ekonomiċi mill-politiki inġusti tal-importazzjoni.

3.1.5. L-importazzjonijiet taħt il-kundizzjonijiet tad-dumping, li jipperikolaw eluf ta’ impjiegi fl-UE, jikkostitwixxu kompetizzjoni inġusta. Il-KESE jemmen li għaċ-Ċina ma tantx jista’ jingħad li topera f’kundizzjonijiet tas-suq peress li tonqos milli tikkonforma ma’ erbgħa mill-ħames kriterji stabbiliti mill-prassi tal-Kummissjoni u mir-Regolament (KE) Nru 1225/2009 (1).

3.1.6. Il-Fondi Strutturali tal-UE m’għandhomx jintużaw biex jappoġġjaw direttament jew indirettament ir-rilokazzjoni ta’ servizzi jew tal-produzzjoni lejn Stati Membri oħrajn.

3.1.7. L-SMEs huma l-pilastru tal-irkupru ekonomiku fl-Ewropa. Minħabba d-daqs tagħhom, huma wkoll l-iżjed vulnerabbli għal prattiki li jinvolvu l-abbuż ta’ pożizzjoni dominanti li, f’bosta każijiet, ifisser li huma kkundannati li jisparixxu. Dan għandu jingħata attenzjoni speċjali fil-politika tal-kompetizzjoni, b’mod speċjali fil-każ tal-prattiki tal-gruppi intraprenditorjali l-kbar.

3.1.8. Għal darb’oħra, il-KESE jiġbed l-attenzjoni għan-nuqqas ta’ mekkaniżmu legali ġenwin għall-azzjonijiet kollettivi, b’mod li jipprovdi infurzar effettiv tad-dritt tad-danni għall-vittmi ta’ prattiki antikompetittivi, u għadu wkoll tal-fehma li d-Direttiva 2014/104/UE tas-26 ta’ Novembru 2014 u r-Rakkomandazzjoni dwar il-prinċipji komuni għal mekkaniżmi ta’ rimedju kollettiv f’tilwim li jikkonċerna ksur tal-liġijiet tal-kompetizzjoni ma jistgħux jipprovdu r-rimedju kollettiv meħtieġ għad-drittijiet tal-vittmi ta’ ksur bħal dan

3.2. L-għajnuna mill-Istat

3.2.1. L-immodernizzar tal-għajnuna mill-Istat jippermetti lill-UE tuża b’mod aktar effiċjenti r-riżorsi u ttejjeb il-kwalità tal-finanzi pubbliċi. Barra minn hekk, dan jikkontribwixxi sabiex l-Istati Membri jkunu jistgħu jwettqu l-Istrateġija 2020 għat-tkabbir u l-konsolidazzjoni baġitarja.

3.2.2. Madankollu, l-għajnuna mill-Istat tista’ tkun essenzjali biex tiggarantixxi l-prestazzjoni ta’ servizzi ta’ interess ekonomiku ġenerali, inklużi l-enerġija, it-trasport u t-telekomunikazzjoni. Barra minn hekk, spiss huma l-aktar strument politiku effettiv biex tiġi żgurata l-provvista ta’ servizzi li huma essenzjali sabiex jitħarsu l-kundizzjonijiet ekonomiċi u soċjali f’reġjuni iżolati, imbiegħda jew periferiċi u f’reġjuni insulari tal-Unjoni.

3.2.3. Il-KESE jqis li hemm bżonn li tinżamm il-koerenza bejn il-politika tal-kompetizzjoni u l-politiki l-oħra tal-Unjoni, b’mod speċjali f’każijiet ta’ investimenti sabiex tingħata spinta lill-innovazzjoni u r-riċerka, bħalma huma r-R+Ż+I, il-finanzjament tar-riskju u l-ġeneralizzazzjoni tal-broadband

3.2.4. Iċ-ċittadini tal-UE jqisu li mhumiex infurmati biżżejjed dwar is-sistema kumplessa tal-għajnuna mill-Istat u jiġbdu l-attenzjoni għad-diffikultà ta’ aċċess għall-informazzjoni dwar liema kumpaniji jirċievu din l-għajnuna (2). Sabiex ikun hemm aktar pubbliċità u trasparenza, il-KESE jirrakkomanda li, għal kull każ, fl-Istati Membri jiġu ppubblikati d-destinatarji, l-ammonti u l-objettivi tal-għajnuna.

3.3. Kompetizzjoni fis-Suq Uniku Diġitali

3.3.1. Is-Suq Uniku Diġitali huwa strateġija fundamentali tal-UE sabiex tintemm il-frammentazzjoni ta’ diversi swieq nazzjonali u tgħaqqadhom f’approċċ Ewropew (3). L-innovazzjoni diġitali hija kkontrollata minn numru żgħir ta’ kumpaniji minn pajjiżi terzi li joperaw madwar id-dinja. Għall-Ewropa huwa kruċjali li tiżgura l-pożizzjoni tagħha ta’ tmexxija permezz tas-suq uniku diġitali.

3.3.2. L-isfida l-kbira għall-politika Ewropea tal-kompetizzjoni f’settur iddominat minn ġganti teknoloġiċi hija li jiġi żgurat li l-konsumaturi jkollhom l-aċċess għall-aqwa prodotti bl-aħjar prezzijiet u li l-intrapriżi kollha, kbar jew żgħar, jikkompetu f’suq miftuħ u skont il-merti tal-prodotti tagħhom.

3.3.3. Każijiet li tinvestiga l-Kummissjoni: — Servizzi ta’ tiftix fuq l-Internet. Id-dikjarazzjoni ta’ oġġezzjonijiet tal-Kummissjoni hija bbażata fuq il-fatt li Google tiffavorixxi b’mod sistematiku l-prodotti tagħha stess fit-tqabbil tal-prezzijiet. Barra minn hekk, qed jiġu investigati tliet oġġezzjonijiet oħrajn li tqajmu. — Il-kotba elettroniċi. Amazon timponi klawsoli li jistgħu jevitaw il-kompetizzjoni, pereżempju d-dritt li wieħed jiġi infurmat dwar kundizzjonijiet aktar favorevoli jew alternattivi offruti mill-kompetituri tagħha. — Forniment transkonfinali ta’ servizzi ta’ televiżjoni bi ħlas fir-Renju Unit u fl-Irlanda. Il-ftehimiet ta’ liċenzja bejn Sky UK u sitt kumpaniji ċinematografiċi kbar fl-Istati Uniti jesiġu li Sky UK timblokka l-aċċess barra mit-territorju liċenzjat tagħha. — Apparat mobbli bħal smartphones u tablets. Fost prattiki oħrajn, Android jirrikjedi li l-manifatturi jinstallaw minn qabel Google Search u l-brawżer Chrome ta’ Google u jobbligahom li jagħżlu fl-apparat tagħhom Google Search bħala s-servizz ta’ tiftix awtomatiku bħala kundizzjoni biex jagħtihom liċenzji għal applikazzjonijiet partikolari u esklużivi ta’ Google. — Baseband chipsets li jintużaw f’apparat elettroniku. Qiegħed jiġi investigat jekk Qualcomm, fornitur ewlieni dinji, offriex inċentivi finanzjarji lil manifattur importanti ta’ smartphones u tablets bil-kundizzjoni li juża esklużivament il-prodotti tiegħu.

3.3.4. B’mod ġenerali, dawn jistgħu jkunu prattiki monopolistiċi u abbuż ta’ pożizzjoni dominanti. Il-kumplessità teknika u r-riperkussjoni kbira tal-każijiet investigati jqajmu kritika, fost affarijiet oħrajn, li l-UE “iddikjarat gwerra kontra Silicon Valley”. Il-KESE ma jaqbilx ma’ din il-kritika u jappoġġja l-azzjonijiet tal-Kummissjoni, li jikkunsidra bħala bbilanċjati u konformi mal-leġislazzjoni.

3.3.5. Google – li fl-2015 kellha dħul ta’ USD 74,5 biljun – għandha, fiż-ŻEE, pożizzjoni dominanti ta’ aktar minn 90 % fis-swieq tas-servizzi ta’ tiftix ġenerali fl-Internet, tas-sistemi operattivi b’liċenzja għal smartphones u ħwienet tal-applikazzjonijiet (app stores) għas-sistema operattiva tal-mowbajls Android. Jingħad ukoll li l-investigazzjoni tal-Kummissjoni dgħajfet il-possibbiltà li l-UE ssir ċentru ta’ ideat innovattivi u li ntużaw argumenti tekniċi inkorretti. Madankollu, is-servizzi tekniċi tal-Kummissjoni Federali tal-Kummerċ tal-Istati Uniti kkonkludew, fl-2012, li Google, li tikkontrolla 2/3 tas-suq tal-Amerika ta’ Fuq, kienet qed tuża tattiċi antikompetittivi u tabbuża mill-pożizzjoni dominanti għad-detriment tal-utenti u l-kompetituri (4). Investigazzjoni mwettqa f’dan il-pajjiż laħqet l-istess konklużjoni (5).

3.4. Unjoni Ewropea tal-Enerġija li tirrispetta l-klima

3.4.1. L-Unjoni Ewropea tal-Enerġija kellha kisbiet importanti: — is-sigurtà tal-provvista: l-UE kisbet suċċess strateġiku u attwalment tinsab ippreparata ħafna aħjar biex tiffaċċja kriżi bħal dik tal-2009. id-dipendenza Ewropea mill-gass li ġej mir-Russja naqset b’terz u tjiebu b’mod sostanzjali l-infrastrutturi għaċ-ċirkolazzjoni interna tal-gass, il-possibiltajiet ta’ provvista esterna u l-kapaċità ta’ ħżin. — Il-miri ffissati sabiex jitnaqqsu l-emissjonijiet ta’ gassijiet b’effett ta’ serra u sabiex jiżdied l-użu ta’ sorsi ta’ enerġija rinnovabbli (20-20-20 sal-2020) jistgħu jintlaħqu qabel iż-żmien u l-effiċjenza tal-enerġija tidher li ser tkun żviluppata kważi sal-mira stabbilita, għalkemm sa ċertu punt dan huwa riżultat tar-riċessjoni ekonomika. — Is-swieq infetħu u żdiedu l-possibbiltajiet ta’ għażla għall-konsumaturi.

3.4.2. Madankollu, il-KESE – li esprima l-appoġġ tiegħu għall-Istrateġija Qafas tal-2015 (6) – għandu jagħmel enfasi speċjali fuq l-isfidi l-kbar li tiffaċċja l-UE fis-snin li ġejjin: — li tnaqqas l-ispejjeż tal-enerġija, li għadhom għaljin ħafna għall-konsumatur Ewropew bil-konsegwenzi soċjali (riskju ta’ faqar enerġetiku), ekonomiċi (jaffettwaw b’mod serju lill-SMEs) u ta’ kompetittività esterna tal-impriżi (l-enerġija hija konsiderevolment orħos fi swieq oħrajn, bħall-Istati Uniti), — li ttejjeb l-integrazzjoni tas-swieq li jżidu l-interkonnessjoni tan-netwerks, u — li tassumi rwol ta’ tmexxija fl-implimentazzjoni tal-objettivi tas-COP 21 ta’ Pariġi, sabiex tinkiseb b’suċċess il-bidla radikali li tissupponi tranżizzjoni gradwali profittabbli għal ekonomija b’emissjonijiet baxxi ta’ karbonju.

3.4.3. Il-KESE jappoġġja l-Kummissjoni fl-applikazzjoni stretta tal-leġislazzjoni kontra l-monopolji, li huwa fundamentali sabiex jiġi indirizzat l-aġir abbużiv tal-operaturi dominanti fis-suq. Għandu jiġi enfasizzat il-ftehim legalment vinkolanti stabbilit bejn il-Kummissjoni u Bulgarian Energy Holding.

3.4.4. Fl-2012, is-settur tal-enerġija rċieva sostenn pubbliku li ammonta għal EUR 122 biljun (UE-28) (7). Mingħajr dan l-appoġġ, ser ikun impossibbli għall-konsumaturi li jlaħħqu mal-prezz diġà għali tal-enerġija. Meta tapplika l-politiki dwar l-għajnuna mill-Istat (8), il-Kummissjoni għandha tqis li l-produzzjoni ta’ tipi speċifiċi ta’ enerġiji rinnovabbli – li huma dawk li l-aktar jirċievu għajnuna (EUR 44 biljun) – għandha spejjeż ta’ produzzjoni għaljin, li jimpedixxu lill-intrapriżi fornituri milli jkunu kompetittivi fis-suq.

3.4.5. Il-KESE jinnota li l-akkwiżizzjoni tat-taqsimiet tal-enerġija ta’ Alstom mill-kumpanija tal-Amerika ta’ Fuq General Electric (GE) ġiet approvata mill-Kummissjoni (9).

3.4.6. Il-Kummissjoni tafferma li: “il-kontroll tal-konċentrazzjonijiet baqa’ strument effettiv biex jinżamm miftuħ is-suq tal-enerġija tal-UE”. Dan għandu jsir kompatibbli mal-fatt li l-prezzijiet baxxi taż-żejt jistgħu jwasslu biex isiru inevitabbli l-fużjonijiet bejn l-intrapriżi sabiex jitnaqqsu l-ispejjeż tal-produzzjoni. Ċerti previżjonijiet jindikaw li l-produtturi tal-gass u ż-żejt ser jonqsu b’terz.

4. Tisħiħ tas-suq uniku tal-UE

4.1. It-tassazzjoni

4.1.1. Il-KESE jaqbel li t-trasparenza u t-tqassim ġust tal-piż tat-taxxa huma indispensabbli għall-eżistenza tas-suq uniku. L-evażjoni, il-frodi u r-rifuġji fiskali jiswew il-flus lill-kontribwenti Ewropej waqt li joħolqu distorsjoni fil-kompetizzjoni. Huwa stmat li l-UE titlef bejn il-EUR 50 u s-EUR 70 biljun fi dħul mit-taxxa kull sena minħabba l-evażjoni tat-taxxi, li jirrappreżenta ftit aktar minn 16 % tan-nefqa pubblika fl-UE. Jekk ma’ dan jiżdied ukoll it-telf ta’ dħul minn prattiki legali – jew preżumibbilment legali – ta’ inġinerija tat-taxxa, it-telf jikber ferm aktar (10).

4.1.2. Pjan ta’ azzjoni għall-applikazzjoni ta’ taxxa korporattiva ġusta u effettiva huwa pass importanti sabiex jitnaqqas l-ippjanar aggressiv tat-taxxa, fenomenu li jnawwar il-bażi ta’ taxxa tal-Istati Membri u jippromovi kompetizzjoni inġusta (11).

4.1.3. Il-KESE jenfasizza l-ħtieġa li l-Kummissjoni tkompli taħdem biex tippromovi l-kompetizzjoni, tnaqqas id-distorsjoni minħabba t-taxxi li jikkawżaw id-disparitajiet bejn it-tmienja u għoxrin sistema fiskali. Is-sistema kumplessa tal-prezzijiet ta’ trasferiment li bħalissa hija applikata għat-tranżazzjonijiet bejn il-grupp hija partikolarment għalja u ta’ piż għall-intrapriżi li joperaw fl-UE, twassal għal tilwim bejn l-amministrazzjonijiet tal-Istati Membri u tirriżultaw f’tassazzjoni doppja tal-kumpaniji. Huwa xieraq li tiġi stabbilita bażi komuni konsolidata tat-taxxa korporattiva (BKKTK) għall-impriżi b’attivitajiet transkonfinali.

4.1.4. Il-Kummissjoni tinvestiga l-ftehimiet fiskali bejn ċerti Stati Membri u l-kumpaniji multinazzjonali l-kbar: il-Lussemburgu (Fiat, Starbucks, McDonald’s, Amazon), in-Netherlands (Starbucks). Fil-każ ta’ Apple, il-Kummissjoni tqis li, permezz tat-trattament fiskali li kien applikat, din il-kumpanija setgħet tevita li tħallas it-taxxa fuq il-bejgħ ta’ kważi l-prodotti kollha tagħha fiż-ŻEE, u minħabba f’hekk trid tirrimborża lill-Irlanda somma stmata għal EUR 13-il biljun. Bla ħsara għad-deċiżjoni li ġiet adottata finalment, il-Kumitat jappoġġja l-Kummissjoni fl-investigazzjoni ta’ ftehimiet fiskali li jistgħu jkunu ta’ detriment għall-kompetizzjoni.

4.2. Awtoritajiet nazzjonali tal-kompetizzjoni

4.2.1. Ir-Regolament (KE) Nru 1/2003 (12) saħħaħ l-awtoritajiet nazzjonali tal-kompetizzjoni u kkontribwixxa għall-prestiġju internazzjonali tal-politika tal-kompetizzjoni tal-UE. Il-Kummissjoni ressqet għal konsultazzjoni pubblika t-tisħiħ tal-awtoritajiet nazzjonali tal-kompetizzjoni, li dwarhom attwalment tirċievi l-akbar għadd ta’ każijiet. Il-koordinazzjoni bejn l-awtoritajiet nazzjonali tal-kompetizzjoni u bejnhom u l-Kummissjoni twassal sabiex l-azzjonijiet ikunu aktar effettivi fil-każ ta’ attivitajiet transkonfinali.

4.3. Ħlas bil-kard

4.3.1. Għalkemm id-diversi sistemi elettroniċi ta’ ħlas saru jintużaw b’mod ġenerali, globalment il-konsumaturi jħallsu l-85 % tax-xirjiet tagħhom bi flus kontanti. Fl-UE, is-sitwazzjoni hija simili f’diversi Stati Membri, għalkemm fil-pajjiżi Skandinavi jilħqu biss l-10 %. Fi kwalunkwe każ, il-ħlas bil-kard huwa strumentali għall-funzjonament tal-kummerċ u huwa ta’ importanza kbira għall-konsumaturi. Ir-Regolament (UE) 2015/751 jimponi limiti fuq l-ammonti tar-rati tal-kambju (13).

4.3.2. Id-dikjarazzjoni ta’ oġġezzjonijiet kontra Mastercard hija bbażata fuq il-fatt li timpedixxi lill-banek milli joffru rati orħos tal-interkambju għall-bejjiegħa bl-imnut ibbażati f’pajjiż ieħor taż-Żona Ekonomika Ewropea (ŻEE) kif ukol li tiċċarġja tariffi ogħla tal-interkambju għall-kards maħruġa f’partijiet oħra tad-dinja. L-assoċjazzjonijiet Ewropej tal-konsumaturi ddenunzjaw ripetutament il-prattiki abbużivi tal-intrapriżi emittenti bħal Visa u Mastercard, li jibbenefikaw mid-dominanza tagħhom tas-suq. Il-KESE jesprimi t-tama tiegħu li r-riżultat tal-investigazzjonijiet iwassal għat-tneħħija ta’ dan l-ostaklu u li l-limiti fuq ir-rati tal-interkambju stabbiliti fl-UE jiġu applikati irrispettivament mill-pajjiż li jkun ħareġ dawn il-kards.

4.4. Għajnuna mill-Istat lill-banek

4.4.1. Il-Kummissjoni tirreferi għall-għajnuna mill-Istat approvata lil diversi banek f’diversi Stati Membri. Sal-lum, il-kriżi swietu ferm lill-kontribwent Ewropew. Sabiex jiġi evitat kollass totali tas-sistema bankarja, il-gvernijiet irrikorrew għas-salvataġġ tal-banek tagħhom b’appoġġ urġenti, fuq skala mingħajr preċedent. Fiż-żona tal-euro, bejn l-2008 u l-2014, l-għajnuna mill-Istat lill-entitajiet finanzjarji laħqet it-8 % tal-PDG, minn liema somma ġie rkuprat 3,3 % (14).

4.4.2. Minbarra l-ispiża għolja għat-teżor pubbliku, is-salvataġġ tal-banek – li kellu jissolva billi tiġi applikata l-leġislazzjoni fis-seħħ sa mill-1 ta’ Jannar 2015 (15) – jista’ jwassal għal distorsjoni tal-kompetizzjoni. Il-KESE jsostni li: — għandu jitnaqqas l-esponiment tal-kontribwent għall-ispejjeż tas-salvataġġ finanzjarju tal-banek; — l-awtoritajiet pubbliċi għandhom jingħataw il-kompetenzi meħtieġa sabiex jieħdu miżuri preventivi, u — l-awtoritajiet ta’ riżoluzzjoni għandhom jingħataw is-setgħa li jiddeprezzaw id-dejn mhux iggarantit ta’ entità partikolari f’diffikultajiet serji u li jikkonvertu d-dejn f’ekwità (16).

5. Il-kompetizzjoni fl-era tal-globalizzazzjoni

5.1. Il-ġeneralizzazzjoni tas-sistemi ta’ kompetizzjoni minħabba l-globalizzazzjoni trendi fundamentali l-kooperazzjoni internazzjonali. Il-KESE bi pjaċir jappoġġja l-parteċipazzjoni attiva tal-Kummissjoni f’fora bħall-Kumitat tal-OECD dwar il-Kompetizzjoni, il-Konferenza tan-Nazzjonijiet Uniti dwar il-Kummerċ u l-Iżvilupp (UNCTAD) u n-Netwerk Internazzjonali tal-Kompetizzjoni (ICN).

5.2. Bħalissa, il-vuċi tal-UE qed tinstema’ u tiġi rispettata f’dawn il-forums. Il-Kumitat jenfasizza l-bżonn li jinżammu riżorsi materjali u umani li jirriflettu din ir-responsabbiltà.

Brussell, id-19 ta’ Ottubru 2016. President tal-Kumitat Ekonomiku u Soċjali Ewropew Georges DASSIS

(1) ĠU C 389, 21.10.2016, p. 13. Ara wkoll “ETUC – BusinessEurope joint declaration on China’s Market Economy Status” (19.7.2016) u “Granting of Market Economy Status to China”, Parlament Ewropew, Diċembru 2015.

(2) “Il-perċezzjoni u l-għarfien dwar it-trasparenza tal-għajnuna mill-Istat”, Ewrobarometru, Lulju 2016.

(3) ĠU C 71, 24.2.2016, p. 65.

(4) http://www.wsj.com/articles/inside-the-u-s-antitrust-probe-of-google-1426793274

(5) “Does Google content degrade Google search? Experimental evidence”, Harvard Business School 2015.

(6) ĠU C 383, 17.11.2015, p. 84.

(7) “Subsidies and costs of EU energy” (Sussidji u spejjeż tal-enerġija tal-UE), 11 ta’ Novembru 2014. http://ec.europa.eu/energy/en/content/final-report-ecofys

(8) ĠU C 200, 28.6.2014, p. 1.

(9) Il-GE ħabbret li bejn l-2016 u l-2017 ser tneħħi 6 500 impjieg fl-Ewropa, li minnhom 765 huma fi Franza. Le Monde, 14.1.2016.

(10) Ara: “Bringing transparency, coordination and convergence to corporate tax policies in the European Union” (Inġibu t-trasparenza, il-koordinazzjoni u l-konverġenza biex nikkooperaw f’politiki tat-taxxa fl-Unjoni Ewropea), Settembru 2015.

(11) ĠU C 71, 24.2.2016, p. 42.

(12) Komunikazzjoni tal-Kummissjoni lill-Parlament Ewropew u lill-Kunsill: Għaxar snin ta’ Infurzar tal-antitrust bir-Regolament (KE) Nru 1/2003: Kisbiet u perspettivi futuri.

http://eur-lex.europa.eu/legal-content/MT/TXT/?uri=CELEX%3A52014DC0453

(13) ĠU L 123, 19.5.2015, p. 1.

(14) Ġurnal tal-BĊE.

(15) ĠU L 173, 12.6.2014, p. 190.

(16) ĠU C 44, 15.2.2013, p. 68.